C 342/102
DA
Den Europæiske Unions Tidende
6.9.2022
Onsdag den 16. februar 2022
— der henviser til Kommissionens meddelelse af 13. november 2020 med titlen »En ny forbrugerdagsorden — styrkelse af forbrugernes stilling med henblik på at opnå en bæredygtig genopretning« (COM(2020)0696),
— der henviser til Kommissionens meddelelse af 24. marts 2021 om en EU-strategi om barnets rettigheder (COM(2021)0142),
— der henviser til Rådets konklusioner af 15. marts 2021 med titlen »En bæredygtig kemikaliestrategi i Unionen: tid til handling«,
— der henviser til forretningsordenens artikel 54 og til artikel 1, stk.
1, litra e), i og bilag 3 til afgørelse truffet af Formandskonferencen den 12. december 2002 om proceduren for tilladelse til at udarbejde initiativbetænkninger,
— der henviser til betænkning fra Udvalget om det Indre Marked og Forbrugerbeskyttelse (A9-0349/2021),
A. der henviser til, at direktivet om sikkerhedskrav til legetøj (legetøjsdirektivet) blev vedtaget i 2009 for at sikre et højt sundheds- og sikkerhedsniveau for børn og forbedre et velfungerende indre marked for legetøj ved at fjerne hindringer for handel med legetøj mellem medlemsstaterne;
B. der henviser til, at EU's strenge sikkerhedskrav til legetøj er udformet med henblik på at sikre børn en så sikker leg som muligt og i vid udstrækning anses for at være en global benchmark;
C. der henviser til, at leg er anerkendt som en rettighed for alle børn i henhold til De Forenede Nationers konvention om barnets rettigheder, som alle EU's medlemsstater har underskrevet; der henviser til, at leg bidrager til børns udvikling, sundhed og trivsel og er en vigtig del af barnets opvækst; der henviser til, at undersøgelser har vist, at legetøj kan berige legen og medvirke til, at børn leger i længere tid;
D. der henviser til, at legetøjsdirektivet er et direktiv om maksimal harmonisering, hvilket indebærer, at medlemsstaterne ikke må vedtage anderledes krav end dem, der er fastsat i direktivet; der henviser til, at reglerne og kravene til legetøj i mange tilfælde er strengere end dem, der gælder for andre produkter, fordi de forbrugere, de er beregnet til, er sårbare;
E. der henviser til, at effektiviteten af EU's legetøjsdirektiv for ofte undergraves af useriøse firmaers handlinger og af onlinesalg af produkter, som ikke opfylder kravene;
F. der henviser til, at selv om der mangler omfattende data om direktivets fulde effekt, er legetøjsdirektivet stort set stadig effektivt med hensyn til at sikre den frie bevægelighed for legetøj på det indre marked, og antallet af virksomheder, som opererer på markedet, er siden den fulde gennemførelse af legetøjsdirektivet steget med 10 % fra 2013 til 2017, mens omsætningen i EU's legetøjsbranche er steget konstant, siden direktivet trådte i kraft; der henviser til, at 99 % af virksomhederne i sektoren er SMV'er, og at størstedelen af disse virksomheder er mikrovirksomheder;
G. der henviser til, at legetøjsdirektivet kræver, at legetøj, der gøres tilgængeligt på EU-markedet, er sikkert og sikrer et højt beskyttelsesniveau for børn mod farer forårsaget af kemiske stoffer i legetøj; der henviser til, at der kan være behov for en hurtig tilpasning af specifikke krav og standarder, hvis den videnskabelige og teknologiske udvikling viser fremkomsten af hidtil ukendte risici og udfordringer i forbindelse med legetøj;
H. der henviser til, at Kommissionen i kemikaliestrategien med bæredygtighed for øje understregede nødvendigheden af at indføre eller styrke bestemmelserne for at tage hensyn til de kombinerede virkninger af kemikalier, herunder for legetøj, og af at udvide den generiske tilgang til risikostyring for at sikre, at forbrugerprodukter, herunder legetøj, ikke indeholder kemikalier, som forårsager cancer, genmutationer, påvirker det reproduktive eller endokrine system eller er persistente og bioakkumulerende; der henviser til, at kemikaliestrategien med bæredygtighed for øje desuden forpligter Kommissionen til at vurdere vilkår og tidsrammer for at udvide den samme generiske tilgang med hensyn til forbrugerprodukter til yderligere skadelige kemikalier, herunder kemikalier, som påvirker immunsystemet, det neurologiske eller respiratoriske system, samt kemikalier, som er toksiske for et specifikt organ;